钦定古今图书集成/明伦汇编/闺媛典/第003卷 > 王节妇女范捷录 > 《智慧篇》
## 钦定古今图书集成/明伦汇编/闺媛典/第003卷 > 王节妇女范捷录 > 《智慧篇》

治安大道，固在丈夫有智，妇人胜于男子。远大之谋，
豫思而可料，仓卒之变，泛应而不穷。求之闺阃之中，
是亦笄帏之杰。是故齐姜醉晋文而命驾，卒成霸业；
有缗娠少康而出窦，遂致中兴；颜女识圣人之后必
显，喻父择婿而祷尼丘。陈母知先世之德甚微，令子
因人以取侯爵；剪发留宾，知吾儿之志大；隔屏窥客，
识子友之不凡。杨敞妻促夫出而定策，以立一代之
君。周𫖮母因客至而当庖，能具百人之食；晏御扬扬，
妻耻之而令夫致贵；甯歌浩浩，姬识之而喻相尊贤。
徒读父书，知赵括之不可将；独闻妾恸，识文伯之不
好贤。樊女笑楚相之蔽贤。终举贤而安万乘，漂母哀
王孙而进食。后封王以报千金。乐羊“子能听妻谏以
成名，宁宸濠不用妇言而亡国；陶答子妻畏夫之富
盛而避祸，乃保幼以养姑。周才美妇惧翁之横肆而
辞荣，独全身以免子。漆室处女，不绩其麻而忧鲁国。
巴家寡妇，能捐己产而保乡民。凡此皆女子之嘉猷，
妇人之明识，诚可谓知人免难，保家国而助夫子者
欤！”